Grímuskylda utandyra verður afnumin á Spáni í lok næstu viku. Henni var komið á í maí í fyrra.
Grímuskylda utandyra verður afnumin á Spáni frá og með laugardeginum 26. júní. Stjórnvöld vonast til þess að með því færist landsmenn nær því að geta lifað eðlilegu lífi á ný. Spánverjar eiga von á 70 milljarða evra björgunarpakka frá Evrópusambandinu til að koma hjólum efnahagslífsins í gang á ný.
Pedro Sanchez forsætisráðherra sagði, þegar hann tilkynnti um afnám grímuskyldu utandyra, að komandi helgi væri sú síðasta þar sem fólk þyrfti að bera hlífðargrímu á almannafæri. Loksins kæmi að því að fólk gæti notið lífsins án þeirra. Sanchez bætti því við að ríkisstjórnin greiddi atkvæði um þessa ákvörðun á aukafundi á fimmtudaginn kemur. Óvíst er hvort stjórnvöld í sjálfstjórnarhéruðum Spánar, þar á meðal í Madrídarhéraði, bregðast strax við afnáminu. Grímuskyldu í almenningsfarartækjum var fyrst komið á í maí í fyrra. Hún var hert til muna nokkrum vikum síðar.
Framkvæmdastjórn Evrópusambandsins hefur fallist á áætlun spænskra stjórnvalda um endurreisn efnahagslífsins eftir COVID-19 faraldurinn. Þau eiga því von á 70 milljörðum evra í lán og styrki, þar af 19 milljörðum á þessu ári. Áætlunin miðar að því að gera hagkerfið stafrænna, grænna og þar með umhverfisvænna en hingað til. Ursula von der Leyen, forseti framkvæmdastjórnarinnar, lýsti ánægju með áætlunina í heimsókn til Madrídar í vikunni. Með henni sagði hún að spænska efnahagskerfið ætti að verða mun sveigjanlegra en áður.
Grímuskylda utandyra verður afnumin á Spáni í lok næstu viku. Henni var komið á í maí í fyrra. 